ജാനകിക്കാട് കൂട്ട ബലാത്സംഗം ഇരകള് ഏറെ, ലഹരിയെത്തുന്നത് ചുരം കടന്ന് കോഴിക്കോട്: ആണ് പെണ് വ്യത്യാസമില്ലാതെ യുവത്വം ലഹരിയില് പുകയുന്ന ഞെട്ടിക്കുന്ന വിവരങ്ങളാണ് ഇവിടെ നിന്ന് പുറത്തു വരുന്നത്. പതിനേഴ് കാരി വിനോദ സഞ്ചാര കേന്ദ്രമായ ജാനകിക്കാട്ടില് കൂട്ട ബലാത്സംഗത്തിനിരയായ സംഭവത്തിന് പിന്നില് അന്തര് സംസ്ഥാന ബന്ധമുള്ള ലഹരി മാഫിയ. ലഹരിയെത്തുന്നത് ചുരം കടന്നെന്നും നാട്ടുകാര്. ലഹരിവസ്തുക്കള് എത്തിച്ചു വിതരണവും വില്പ്പനയും നടത്തുന്ന സംഘത്തിന്റെ കേന്ദ്രമായി കോഴിക്കോട്, വയനാട് ജില്ലാ അതിര്ത്തിയായ കുറ്റ്യാടി, തൊട്ടില്പ്പാലം മേഖലകള് മാറി. ആവശ്യക്കാര്ക്ക് ഏത് തരത്തിലുള്ള ലഹരിവസ്തുക്കളും തൊട്ടില്പ്പാലം, കുറ്റ്യാടി ടൗണുകള് കേന്ദ്രീകരിച്ചു ലഭിക്കുമെന്ന സ്ഥിതിയായിട്ടുണ്ടെന്ന് പ്രദേശവാസികള് പറയുന്നു. തൊട്ടില്പ്പാലം പാലം, മുള്ളന്കുന്ന് റോഡ്, മത്സ്യമാര്ക്കറ്റ്, പക്രന്തളം ചുരം, നടുത്തോട് പാലം പരിസരം, കുറ്റ്യാടി ചെറുപുഴയോരം, ഉള്നാടന് ഗ്രാമപ്രദേശങ്ങള് എന്നിവയാണ് വില്പ്പനയുടെ പ്രധാന കേന്ദ്രങ്ങള്. ഉള്നാടന്ഗ്രാമങ്ങളിലെ സ്കൂള്, കോളേജ് വിദ്യാര്ഥികള്, യുവാക്കള് എന്നിവരാണ് പ്രധാനമായും സംഘത്തിന്റെ ഇരകളായിത്തീരുന്നത്. ജില്ലയിലെയും പുറത്തുനിന്നുമെത്തുന്ന ഇത്തരം മാഫിയകള് ടൗണുകള് കേന്ദ്രീകരിച്ച് പ്രാദേശിക ഏജന്സികള്ക്ക് എത്തിച്ചു നല്കുകയാണ് പതിവ്. ഇവര് ആവശ്യക്കാര്ക്ക് കൈമാറുകയും ചെയ്യും. കഞ്ചാവും, സ്റ്റാമ്ബും, മയക്കുഗുളികകളുമാണ് ഏറെ പ്രിയമെന്ന് പറയപ്പെടുന്നു. ഹൈസ്കൂള്, പ്ലസ്ടു വിദ്യാര്ഥികളാണ് കൂടുതലായി ലഹരിസംഘത്തിന്റെ പിടിയിലാവുന്നത്. സമീപ പ്രദേശത്തെ ചില സ്ഥാപനങ്ങളിലെ പെണ്കുട്ടികളും മയക്കുമരുന്നുകള്ക്ക് അടിമകളാണെന്നും ഇവര്വഴി വില്പ്പന നടത്തുന്നതായും വിവരമുണ്ട്. ഗ്രൂപ്പുകളിലെ ലീഡര്മാര് പ്രണയം നടിച്ചാണ് പെണ്കുട്ടികളെ കീഴ്പ്പെടുത്തുന്നതെന്നാണ് വിവരം. ഏറ്റവുമൊടുവില് ഇത്തരം സംഘത്തിന്റെ വലയില്പ്പെട്ടു കഴിഞ്ഞദിവസം കായക്കൊടി സ്വദേശിയായ ഒരു വിദ്യാര്ഥിനി പീഡനത്തിനിരയായിരുന്നു. സമീപ പഞ്ചായത്തുകളായ മരുതോങ്കര, കായക്കൊടി, കേന്ദ്രീകരിച്ചും മയക്കുമരുന്ന് വില്പ്പന തകൃതിയാണ്. ഇവിടങ്ങളിലെ ജാനകിക്കാട് കനാല്റോഡ്, കള്ളാട് അക്വഡേറ്റ് പാലം, തട്ടാര്കണ്ടി എന്നിവിടങ്ങളും വില്പ്പന, ഉപയോഗ കേന്ദ്രങ്ങളാണ്. ജാനകിക്കാട് കനാല്റോഡ് വഴി പകല്സമയങ്ങളില് പോലും പ്രദേശവാസികള്ക്ക് നടക്കാന് കഴിയാത്ത അവസ്ഥയുണ്ട്. ഏതാനും ആഴ്ച്കള്ക്ക് മുമ്ബ് ഇതു റിപ്പോര്ട്ട് ചെയ്തതിന്റെ പ്രതികാരമായി മാധ്യമപ്രവര്ത്തകന്റെ വാഹനം കേടുപാട് വരുത്തിയിരുന്നു. അതേസമയം സംഭവത്തില് പോലീസ്, എക്സൈസ് സംഘങ്ങള് കൂടുതല് ജാഗ്രത പാലിക്കണമെന്ന ആവശ്യമുണ്ട്. പട്രോളിങ് ഉള്പ്പെടെയുള്ള അടിയന്തരനടപടികള് സ്വീകരിക്കണമെന്നും പിടിക്കപ്പെടുന്നവര്ക്കെതിരേ ശക്തമായ ശിക്ഷ ഉറപ്പുവരുത്തണമെന്നും നാട്ടുകാര് പറയുന്നു. Janakikkad gangrape Most of the victims, intoxicated, cross the pass